**Καράτζη Καλλιόπη, MSc, PhD**

Επίκουρη Καθηγήτρια Κλινικής Συμβουλευτικής-Διατροφικής Συμπεριφοράς

Η κα Καράτζη Καλλιόπη είναι Επίκουρη Καθηγήτρια Κλινικής Συμβουλευτικής και Διατροφικής Συμπεριφοράς στο Τμήμα Επιστήμης Τροφίμων και Διατροφής του Ανθρώπου, στο Γεωπονικό Πανεπιστήμιο Αθηνών. Είναι επίσης επιστημονική συνεργάτης στη Μονάδα Καρδιαγγειακής Πρόληψης και Έρευνας, της Κλινικής Παθολογικής Φυσιολογίας της Ιατρικής Σχολής Αθηνών στο νοσοκομείο "Λαϊκό", στο Αγγειολογικό Εργαστήριο της Θεραπευτικής Κλινικής, του ΠΓΝΑ Αλεξάνδρα και στο Εργαστήριο Καρδιαγγειακής Μελέτης της 1ης Προπαιδευτικής Παθολογικής Κλινικής της Ιατρικής Σχολής Αθηνών, ενώ έχει διατελέσει επιστημονική συνεργάτης στο Cardiovascular Research Institute of Maastricht (CARIM) του πανεπιστημίου του Μάαστριχτ στην Ολλανδία και του INSERM στο Παρίσι.

Είναι απόφοιτος του Τμήματος Επιστήμης Διαιτολογίας-Διατροφής του Χαροκοπείου Πανεπιστημίου και κατέχει Μεταπτυχιακό Δίπλωμα Ειδίκευσης στην Εφαρμοσμένη Διαιτολογία–Διατροφή και Διδακτορικό Δίπλωμα από το ίδιο Τμήμα.

Έχει διδάξει τόσο σε προπτυχιακούς, όσο και σε μεταπτυχιακούς φοιτητές του Χαροκοπείου Πανεπιστημίου και της Ιατρικής Σχολής Αθηνών τα τελευταία 21 χρόνια, καθώς ήταν μέλος τους Εργαστηριακού Διδακτικού Προσωπικού (ΕΔΙΠ) του Χαροκοπείου Πανεπιστημίου, ενώ ταυτόχρονα ήταν εξωτερικός συνεργάτης του Προγράμματος Μεταπτυχιακών Σπουδών του Ευρωπαϊκού Πανεπιστημίου Κύπρου.

Έχει διατελέσει εκλεγμένο μέλος της συντονιστικής επιτροπής της ομάδας εργασίας «Τρόπου ζωής, Ψυχοκοινωνικών Παραγόντων και Αθηροσκλήρωσης» της Ελληνικής εταιρείας Αθηροσκλήρωσης και εκλεγμένο μέλος της ομάδας εργασίας αορτής και περιφερικών αγγείων της Ελληνικής Καρδιολογικής Εταιρείας.

Τα ερευνητικά της ενδιαφέροντα κινούνται γύρω από τη διατροφική συμπεριφορά σε σχέση με την υγεία και την αποτελεσματικότητα της συμβουλευτικής της διατροφής στην πρόληψη και αντιμετώπιση χρονίων νοσημάτων. Επίσης έχει μελετήσει τη σχέση της διατροφής και του τρόπου ζωής με την αγγειακή λειτουργία, ενώ ασχολείται με την παιδική παχυσαρκία και τους παράγοντες της διατροφής και του τρόπου ζωής που καθορίζουν την παιδική υπέρταση. Έχει συμμετάσχει ως κύρια ερευνήτρια σε πολλές ελληνικές και αρκετές ευρωπαϊκές μελέτες όπως: Preclinical Athersclerosis in Chronic Disease with Inflammation (ACDI study), Healthy Growth Study, FP7: ToyBox-study, HORIZON 2020 Feel4Diabetes-study και HORIZON 2020 GATEKEEPER study.

Είναι συγγραφέας περισσότερων από 80 ερευνητικών εργασιών δημοσιευμένων σε διεθνή επιστημονικά περιοδικά με κριτές, σε πολλά κεφάλαια σε επιστημονικά βιβλία, έχει συμμετάσχει στη συγγραφή 4 επιστημονικών συγγραμμάτων και έχει κάνει την επιστημονική επιμέλεια και μετάφραση 2 βιβλίων στο αντικείμενο της συμβουλευτικής της διατροφής και της ψυχολογίας της διατροφής. Είναι κριτής σε 20 διεθνή επιστημονικά περιοδικά του χώρου της Διαιτολογίας-Διατροφής και της Ιατρικής και μέλος τους Editorial Board σε 3 διεθνή επιστημονικά περιοδικά, ενώ έχει διατελέσει Guest Editor σε 2 special issues στο έγκριτο επιστημονικό περιοδικό Nutrients. Το H index στο google scholar είναι 25.

Google scholar: <https://scholar.google.com/citations?hl=en&user=VVB0fbcAAAAJ>

Scopus: <https://www.scopus.com/authid/detail.uri?authorId=8106221800>